מודיעין ניוז - 10:15 1/2/2017 האם באמת רב הנסתר על הגלוי?
האם באמת רב הנסתר על הגלוי?
הורים המוחים נגד מחירי הצהרונים בעיר פנו השבוע לרשם העמותות בבקשה לערוך בדיקה בעמותת סחלבים. העיריה: "נתוני העמותה שקופים וחשופים לציבור ואף נמסרו לחטיבת המחקר של הכנסת"
נציגי מחאת ההורים נגד מחירי הצהרונים שמפעילה בעיר עמותת סחלבים פנו השבוע לרשם העמותות בבקשה לערוך בדיקה בעמותה. הבקשה הגיעה לאחר שנציגי המחאה לא הגיעו לפגישה שנקבעה להם עם מנכ"ל העמותה, זאת לאחר שבסחלבים התנו את קיום הפגישה בכך שרק נציג אחד מטעמם יהיה נוכח ושלא יורשה להם להביא עימם רואה חשבון מטעמם לפגישה. בנוסף בסחלבים הזמינו לפגישה גם את נציגי הנהגת ההורים העירונית, אליהם כבר הפנו אנשי המחאה טענות בעבר.
כזכור, באמצע חודש אוקטובר הצטרפו גם קבוצת הורים ממודיעין למאבק המתנהל ביישובים רבים בארץ נגד מחירי הצהרונים הגבוהים שמפעילות עמותות עירוניות דוגמת סחלבים במודיעין. מחירי הצהרונים בעיר עומדים השנה על 970 שקל לחודש. לטענת ההורים מדובר על גביית יתר כשעודפי הגבייה משמשים למעשה לצרכים אחרים. לאורך הדרך טענו ההורים כי ניתן להוזיל את העלויות ומחו על כך שבעמותת סחלבים מסרבים לשתף עימם פעולה ולאפשר להם לבחון את המספרים לעומק. בסוף נובמבר נערכה לבסוף פגישה בין נציגי ההורים לבין מנכ"ל עמותת סחלבים, יו"ר העמותה וראש העיריה, בה סוכם שתתקיים פגישה בין הצדדים בה יוצגו למובילי המחאה ספרי החשבונות של סחלבים. בהמשך טענו ההורים כי בעירייה ובעמותה "מורחים" אותם ונמנעים מקיום הפגישה, שהייתה אמורה להתקיים כאמור בחמישי שעבר.
עו"ד הדין מיכאל זץ, מדוע אתם מתנגדים לנציגות הנהגת ההורים העירונית בפגישה?
"הנהגת ההורים העירונית לא מייצגת אותנו ואנחנו לא סומכים עליהם. ההתעקשות שהם יהיו נוכחים בפגישה נובעת מכמה סיבות כשהראשונה מביניהן היא שמנסים לעשות כאן 'הפרד ומשול'. סחלבים ניסו להרחיק אותי מהפגישה ובהנהגת ההורים נותנים לזה יד. בסדר, אם אני מפריע אז לא אגיע לפגישה, אבל מה לגבי רואה החשבון שביקשנו שיגיע איתנו? למה להסתמך על אנשי המקצוע של העירייה וסחלבים ולא על איש מקצוע משלנו? למה שלא נערוך פגישה הכי מקצועית עם רו"ח מטעמנו שיידע לבדוק ולשאול את השאלות הנכונות?"
מדוע פניתם לרשם העמותות?
"פרשנו בפניו את השתלשלות האירועים וביקשנו שיבצע בדיקה בספרי החשבונות של סחלבים כדי לראות שהכסף שההורים משלמים עבור הצהרונים לא הולך למקומות אחרים. יכול להיות שאני טועה, אולי כן הכל בסדר, אבל כל עוד לא מוכיחים לי שאני טועה אז יש לי ספק. אני שומע שבכירים בעירייה קוראים לנו 'פופוליסטים'. אנחנו לא פופוליסטים, אנחנו בסך הכל הורים שרוצים תשובות. הוראים שרוצים לדעת שהכסף שלנו הולך למטרה שלשמה הוא נגבה. כל הגורמים בעירייה, כולל נציגי הנהגת ההורים העירונית, חברו יחד כדי למנוע מאיתנו גישה אל המידע הזה".
מהעיריה נמסר בתגובה: "העירייה ועמותת סחלבים נמצאות בקשר רציף עם הנהגת ההורים העירונית, שנבחרה כידוע על ידי ההורים. במסגרת זאת, נפגשו נציגי עמותת סחלבים מספר פעמים עם הנהגת ההורים והציגו בפניהם את מלוא הפרטים וכך היה גם עם התושב, וזאת למרות שהוא לא נמנה על ההנהגה העירונית. למרות שהוזמן גם לישיבה בשבוע שעבר, לפנים משורת הדין, בחר התושב לוותר על זכותו להצטרף לישיבה, וסיבותיו, יהיו אשר יהיו, שמורות עימו.
"כידוע, מרכז השלטון המקומי מקיים דיונים מול יו"ר ועדת החינוך בכנסת, ח"כ יעקב מרגי, ופורום ועדי ההורים הישוביים במטרה ליצור תחשיב ארצי לעלויות הצהרונים ולבחון מימון חלקי של המדינה. יש לציין כי במהלך השנים בהן מפעילה עמותת סחלבים צהרונים במוסדות החינוך בעיר, מחיר הצהרון הינו זול מהמחירים המוצעים על ידי הרשויות הדומות. נתוני העמותה שקופים וחשופים לציבור ואף נמסרו לחטיבת המחקר של הכנסת".